Hans Christian Schmidt (V), 2003-01-22:
, at miljø og sundhed er et kerneområde for regeringen.
Det er et område, som spænder bredt, og som vi arbejder tæt sammen om.
I det daglige arbejde gør vi meget for at sikre, at negative miljøfaktorer ikke får lov at påvirke folks sundhed.
For det første kan jeg nævne regeringens trestrengede indsats over for hormonforstyrrende stoffer, som sætter ind med vidensopbygning og -udvikling, kortlægning og forebyggende indsats samt regulering.
For det andet indsatsen mod uønskede stoffer i forbrugerprodukter, som bl.a. omfatter en systematisk kortlægning af farlige stoffer i forbrugerprodukter.
Organiske tinforbindelser er et eksempel på et af disse stoffer, og her har den danske indsats givet et væsentligt bidrag til diskussionerne i EU.
For det tredje udredningsprojektet om multiple chemical sensitivity, på dansk kaldet duft- og kemikalieoverfølsomhed, og overvejelserne her i løbet af foråret om de fremtidige initiativer på dette område.
For det fjerde indsatsen for at sikre rent drikkevand.
Her er der afsat ekstra midler til at belyse problemet med BAM og til at se på forholdene omkring forurening af private brønde og drikkevandsboringer.
For det femte udsendelse af en ny luftvejledning, som begrænser udsendelse af sundhedsfarlige stoffer fra industrien og energiproduktionen.
For det sjette skal jeg endelig nævne vejledning om tilslutning af industrispildevand til offentlige spildevandsanlæg, hvoraf det fremgår, at sundhedsmæssige aspekter bør inddrages ved vurderingen af organiske stoffer i spildevand, bl.a. af hensyn til kloakarbejdere.
I tirsdags offentliggjorde jeg som nævnt regeringens forslag til strategi og handlingsplan for miljøfaktorer og sundhed.
Strategien vil udgøre rammen for de kommende års indsats for at beskytte befolkningen mod sundhedsskadelige miljøfaktorer i det ydre miljø, i fødevarer, i trafikken, i arbejdsmiljøet og i indeklimaet.
Regeringens forslag til strategi- og handlingsplan bygger på fire principper.
Vi skal sikre et højt beskyttelsesniveau, vi skal bruge forsigtighedsprincippet, vi skal forebygge miljøfaktorers negative virkninger på sundheden, og vi skal sikre information og inddragelse, så alle kan tage ansvar for en sund tilværelse.
Disse principper ligger til grund for indsatsen for at beskytte befolkningen mod miljøfaktorer, der kan have en negativ påvirkning på sundheden.
Selve indsatsen er prioriteret i en 10-punkts-plan, og jeg vil tillade mig at nævne de 10 punkter.
For det første: Negativ påvirkning fra kemikalier skal reduceres, og farlige stoffer skal hurtigere erstattes med mindre farlige.
For det andet: Forekomsten af allergi- og luftvejslidelser skal reduceres.
For det tredje: Indsatsen over for hormonforstyrrende stoffer skal styrkes.
For det fjerde: Støjgenerne skal reduceres.
For det femte: Den negative sundhedspåvirkning for indeklimaet skal reduceres. For det sjette: Fødevarerne skal være sikre og fri for forurening. For det syvende: Grundvandet og drikkevandet skal beskyttes. For det ottende: Der skal forskes mere i miljøfaktorers betydning for sundheden. For det niende: Samarbejdet mellem miljømyndighederne skal styrkes.
Når jeg læser beslutningsforslaget, synes jeg, det er rart at kunne konstatere, at forslagsstillerne tilsyneladende er enige med regeringen i de principper og indsatsområder, som vi lægger til grund og prioriterer.
Samarbejde er et nøgleord, hvis der skal skabes en koordineret og sammenhængende indsats.
Derfor foreslår regeringen i forslaget til strategi- og handlingsplan, at der nedsættes en koordinerende arbejdsgruppe på tværs af de relevante ministerier.
På den måde kan de forskellige faglige ressourcer udnyttes, og vi kan styrke den samlede og helhedsorienterede indsats på området.
En væsentlig opgave for arbejdsgruppen er at udarbejde en konkret arbejdsplan for de tværgående indsatser, som indgår i strategien og handlingsplanen.
Inden udgangen af 2005 skal arbejdsgruppen gøre status over arbejdet og eventuelt stille forslag om nye initiativer, hvis der er behov for det.
Jeg lægger vægt på, at arbejdet sker i åbenhed, og vil derfor sikre, at statussen sendes i høring, ligesom vi har gjort med forslaget til strategi- og handlingsplan.
Forskningsrådene administrerer en række bevillinger til forskningsområdet og herunder de midler, der er afsat som led i udmøntningen af forskningsreserven og forskningsreformen i en strategisk forskningspulje.
40 mio. kr. fra denne pulje er afsat til forskning i hormonforstyrrende stoffer.
Disse midler administreres som nævnt af forskningsrådene, og jeg har fuld tillid til, at de kan løfte den opgave.
Regeringen vil sikre let tilgængelig og handlingsorienteret information om miljø og sundhed.
Derfor har jeg oprettet Informationscenteret Miljø og Sundhed.
Informationscenteret skal være en miljø- og sundhedsorienteret platform, der giver forbrugerne viden og værktøjer, der gør det muligt at tage medansvar for miljøet og sundheden. Informationscenteret skal sikre den brede dialog om miljø og sundhed mellem erhverv og forbrugere; det er forbrugerne, som lever med de sundhedsmæssige risici, og det er ofte erhvervslivet, der producerer dem.
Der er forskellige holdninger både blandt forbrugerne og i erhvervene til, hvordan vi skal håndtere de sundhedsmæssige risici, og der er efter min opfattelse behov for en bred og nuanceret dialog på dette område.
Derfor vil bestyrelsen i informationscenteret både bestå af forbrugerorganisationer og repræsentanter for erhvervslivet.
Mange væsentlige tiltag laver vi således i fællesskab med vores europæiske kolleger, og jeg behøver nok ikke at bruge mange ord på de store fordele, det giver f.eks. på kemikalieområdet.
De deltager i forhandlinger på området og sidder i det hele taget med den nyeste viden.
Til slut vil jeg sige, at jeg er glad for den opbakning til regeringens politik, som jeg synes dele af forslaget er udtryk for.
Beslutningsforslaget nævner mål, indsatsområder, forskning og information.
Disse svarer i vid udstrækning til det, der er regeringens praksis i dag, og regeringen er gået længere ved at samle indsatsen i en strategi- og handlingsplan for at beskytte befolkningens sundhed mod miljøfaktorer og ved at oprette Informationscenteret Miljø og Sundhed. Regeringen finder derfor ikke behov for et særskilt center for miljø og sundhed og kan ikke støtte beslutningsforslaget.
Kun for at tilkendegive, at jeg gerne tager den debat.
Det lovudkast, der har været i høring, indeholdt jo forslag om, at der skulle indgås aftaler om investorbidrag.
Jeg skal bare gøre hr. Keld Albrechtsen opmærksom på, at den nye bebyggelse, der måtte komme, jo også kan komme til at bidrage til en løsning af støjspørgsmålet f.eks. ved at betale for en støjafskærmning, som jeg sagde.
Så nogle ting er der i det, men vi tager diskussionen i udvalget.